  Анжелика Тихонова корреспондент Ӵектосъёсъя «Мынам пичи доре» элькун вожвылъяськонын Удмуртиысь тямыс дышетӥсьёс финалэ потӥзы. Со сярысь элькунысь дышетонъя но тодосъя министерстволэн пресс-службаез ивортэ. Вожвылъяськон туэ 11 тулыспалысен 25-тӥ куарусёнозь Дышетонэз азинтонъя институтын ортчиз но Удмуртилэн кунлыкезлы 100 ар тырмонлы сӥземын вал. Конкурс элькунысь нылпи садъёсы ветлӥсь пиналъёслы вордӥськем шаерзэс гажан пыӵатон сӧзнэтэз азинтон понна радъяське. Ужрадэ Алнаш, Балезино, Вавож, Дэбес, Дэри, Эгра, Пичи Пурга, Сьӧлта, Ува, Якшур-Бӧдья ёросъёсысь, Глазкарысь, Ижкарысь но Можгаысь 30 дышетӥсьёс пыриськизы. Заочной амалэн ортчем люкетэз бере финалэ тямыс адями потӥз Нырысетӥ интыосты басьтӥзы: 1-тӥ инты – Анюта Калашникова (Кузебай Герд нимо йӧскалык гимназия); 2-тӥ инты – Светлана Русских («Сказка» нылпи сад, Балезино каргурт); 3-тӥ инты – Екатерина Касаткина (Дэбесысь 2 номеро нылпи сад). Со сяна, пӧртэм номинациосын вормисьёс луизы: Наталья Аккузина (Алнаш черкогуртысь «Берёзка» нылпи сад) - «Нылпиослы вордӥськем шаерзэс гажан пыӵатэмез понна»; Елена Кононова (Сьӧлта ёросысь Выль Монья гуртысь нылпи сад) - «Удмурт кылэн тунсыкъяськемез понна»; Вера Ложкина (Эграысь 9 номеро нылпи сад) - «Нылпиосты удмурт лулчеберетэн тодматэмез понна»; Ия Питиримова (Эграысь 9 номеро нылпи сад) «Нылпиослы удмурт кылэн тунсыкъяськон пыӵатэмез понна»; Татьяна Сунцова (Дэбесысь 2 номеро нылпи сад) - «Удмурт лулчеберетэз вӧлмытэмез понна». Тодэ вайытом, элькунысь удмурт кылъя куинь дышетӥсьёс 2019-тӥ ар понна устоосыз тодон-валан сётӥсьёс пӧлы пыризы.   Тегъёс: Дышетон Ижкар Удмуртия нылпиос вожвылъяськон дышетӥсьёс дӥськут  